Риттер Карл
Риттер Карл (7. 8. 1779, Германия, Кведлинбург шаары – 28. 9. 1859, Берлин) – немец географы, азыркы география илиминин негиздөөчүлөрүнүн бири. 1820-жылдан өмүрүнүн акырына чейин Берлин университетинин география кафедрасын жетектеген; профессор. 1935-жылдан Петербург Илимдер Академиясынын чет элдик ардактуу мүчөсү. «Жер таануу» деген эмгегинде (Азия жана Африкага арналып, көзү тирүүсүндө 1817-жылдан 19 тому жарыкка чыккан) географиядагы салыштырма ыкмаларды өнүктүрүп, кеңири жайылткан; бул ыкманы рельефтин формаларын, жердеги элементтерди изилдөөдө пайдаланган. Географиянын калкка тийгизген таасирин далилдөөгө аракет жасаган. Бул далилдүү географияда геосаясаттын пайда болушуна түрткү болгон. Анын ысмынан Наньшандагы (Кытай) кырка тоо аталган.
Инсандар

Колдонулган адабияттар
 “Кыргызстан” улуттук энциклопедиясы: 6-том. Башкы редактору Асанов Ү. А. К 97. Б.: Мамлекеттик тил жана энциклопедия борбору, 2014. 816 бет, илл. ISBN 978 9967-14-117 -9